cyanic-selkie/wikianc huggingface dataset:
Vincent van Gogh
Cha nel daaghyn soilsheanagh sampleyragh yn obbyr yeianagh echey ry-akin ayns ny h-obbraghyn leah echey, va jeant seose jeh caslyssyn neu-vio as tuarystallyn labbreeyn y theay. Ayns 1886, darree eh dys Paarys raad haink eh quail olteynyn y ghleashaght avant-garde, goaill stiagh Émile Bernard as Paul Gauguin, va aa-reggyrt noi yn ennaghtyn Impressionagh. As yn obbyr echey lhiassaghey, chroo eh troa noa dys y jallooderys neu-vio as y reayrt çheerey. Haink er e chaslyssyn dy ve ny s'gilley car y lhing echey ayns Arles ayns jiass y Rank ayns 1888. Car y lhing shen, ren eh mooadaghey cooishyn yn obbyr echey son straihyn biljyn olive, magheryn curnee, as lussyn ny greinney y ghoaill stiagh.
Hurr van Gogh voish y çhingys aignagh, episodeyn shickoysagh, shaghraneyn as, ga dy row eh boirey er y çhickyrys inçhynagh echey, ren eh meerioose er e slaynt fishigoil, cha ren eh ee dy kiart as diu eh dy trome. Haink jerrey lesh e chaarjys marish Gauguin lurg arganeys eddyr y jees oc tra ren van Gogh giarrey peesh jeh'n chleaysh chlee echey liorish skynn-vaaree. Eisht, cheau eh lhingyn ayns thieyn lheihys shickeeatragh, goaill stiagh lhing ayns Saint-Rémy. Lurg ren eh seyrrey eh hene voish ny thieyn lheihys as erreish da arraghey dys yn Auberge Ravoux ayns Auvers-sur-Oise faggys da Paarys, haink eh fo currym y fer lhee homeopathagh Paul Gachet. Hannee y verginaght ayn as er 27 July 1890, t'eh er credjal dy ren van Gogh lhiggey eh hene 'sy chleeau liorish gunnane as hooar eh baase daa laa ny yei marish e vraar Theo ry-laue.
Cha ren van Gogh creck ny caslyssyn echey tra v'eh foast er mayrn as s'mennick dy row eh coontit myr fer keoie as rey, ga dy ren çhaghleyderyn ennagh cur enney er feeuid yn obbyr echey. Cha daink enney mooar er agh lurg e vaaish. Ta schoillaryn jiu cur enney da paart y çhuyr 'sy leigh echey - Jo Bonger-Van Gogh - ayns cummey as ardjaghey yn ard-ghoo echey myr ellyneyr. Daase eh ayns smooinaghtyn y theay myr ard-cheeayllagh nagh row toiggit car e heihll. Daase yn enney echey car y 20oo eash leah tra va peeshyn y vod echey goit stiagh liorish ny Fauvee as ny h-Expressionee Ghermaanagh. Harrish ny jeihaghtyn eiyrtyssagh, hooar eh rah chremeydagh as hraghtee as t'eh coontit jiu myr peinteyr scanshoil as doo-skeealagh ta cur rish smooinaght romansagh yn ellyneyr angaaishagh.
Billey locust
She crouw ny billey ayns kynney ny pishyryn, Fabaceae eh billey locust (Ceratonia siliqua). T'eh dooghyssagh da'n ard Meanvooiragh. T'eh goll er troarey er son ny fynneigyn resh yn-ee echey (poanraghyn carob) as carob jeant assdaue.
Jalloo-oaylleeaght
Ta'n billey gaase wheesh as 10m er yrjid. Ta roost garroo, dhone echey. Ta duillagyn maylartey fedjagagh echey, as duillageenyn meayl oc. Ta oirr rea oc.
Ta biljyn locus dioecious son y chooid smoo. T'ad cur magh blaaghyn 'syn 'ouyr (Mean Fouyir-Jerrey Fouyir). T'ad beg as er ny reaghey ayns crouw-vlaaghyn gollrish cloieyn ny gayt. T'ad goll er pollnaghey ec y gheay as ec beisteigyn myrgeddin. She fynneig eh y mess. T'eh gappaghey ny yei lane vlein, tuittym as goll er ee ec beiyn, as t'adsyn skeaylley ny rassyn 'sy çheck oc. Ta sleih gee ny fynneigyn, cha nel ny rassyn hene.
She xerophyte (lus jeen noi çhirmid) t'ayn. Bare da mhollmys mie-yeeigit, as cha mie lesh ram ushtey 'sy thalloo. Ta corys fraueyn dowiney echey nod fuillaghtyn ymmodee sorçhyn dy halloo, as t'ad surranse sollan dy mie.
Cha row sleih credjal dy ren biljyn locust bolganyn tastey nitrageen myr poanraghyn elley. Agh t'ad er ngeddyn lheid y volgan oc as bacteyryn ayndaue ass y ghenys Rhizobium.
Diego Velázquez
She peinteyr Spaainagh va Diego Rodríguez de Silva y Velázquez (bashtit er 6 Mean Souree 1599 – 6 Luanistyn 1660). She ard-ellyneyr ayns quaiyl Ree Pilib IV y Spaainey as y Phortiugal as Eash Airhey yn Spaainey. She ellyneyr liehlagh yn eash Varockagh (m.1600–1750) v'eh. Hoshee eh peintal ayns aght tenebragh, as ny s'anmey lhiassee eh aght ny seyrey ghow stiagh skeabeydys trome. Goll rish cummaghyn reayrtyn jesh scansh hendeeagh as chultooragh, pheintal eh ram cochaslyssyn vooinjer reeoil y Spaainey as fir heay, çheet dys y vullagh 'syn ard-obbyr echey, Las Meninas (1656).
Haink er caslyssyn Velázquez dy ve ny chiaddey da peinteyryn rieughagh as impressionagh. 'Sy 20oo eash, ren ellyneyryn lheid as Pablo Picasso, Salvador Dalí, as Francis Bacon moylley Velázquez trooid aa-obbraghey fir jeh ny caslyssyn jallooagh echey.
Va'n chooid smoo jeh'n obbyr echey goit stiagh ayns çhaglym reeoil y Spaainey, as ta'n çhaglym share ry-gheddyn ayns Museo del Prado ayns Madrid, ga dy row caslyssyn ennagh giootit myr giootyn diploamagh lesh fer jeu giootit dys ny Habsburgyn Austeyragh.
Britaanee
She possan kynneeagh ny Britaanee (Bretoned ny Breizhiz; bretons). T'ad cummal 'sy Vritaan, lieh-innys er coose heear hwoaie jeh'n Oarpey vooarheeragh. Ta'n chooid smoo jeu nyn lught sluightagh jeh possanyn jeh Brythonisheyryn ren astreeaghey as jurnaaghey gys y Vritaan veih sheear yiass y Vretyn Vooar, goaill stiagh y Chorn, cha leah as y 3oo eash BNJ as cha jeianagh as y 9oo eash BNJ (eddyr ny bleeantyn 450 as 600 er y chooid smoo).
She yn Vritaanish (brezhoneg) y phreeu-hengey hradishoonagh oc as t'ee foast goll er loayrt ayns Breizh-Izel ("y Vritaan Eeaghtyragh"). Jiu, ta'n Vritaanish goll er loayrt ec mysh 365,000 dooinney, agh cha nel agh mysh 240,000 jeu nyn Mritaanisheyryn flaaoil. She Gallo y vyn-çhengey ghooghyssagh elley. She çhengey Cheltiagh y Vritaanish as she çhengey Romanagh y Gallo. Ta'n chooid smoo jeh ny Britaanee noa-emshyragh loayrt 'sy Rangish.
John Hurt
She aghteyr Sostynagh va'n Reejerey John Vincent Hurt CBE (22 Jerrey Geuree 1940 – 25 Jerrey Geuree 2017). Ren y coorse bea echey goll harrish queig jeihaghtyn. Haink enney mie er tra ren eh cloie Richard Rich 'sy scannane A Man for All Seasons (1966) as hooar eh enmyssaghtyn BAFTA son e chloiaghyn myr Timothy Evans ayns 10 Rillington Place (1971) as Quentin Crisp 'sy scannane çhellveeish The Naked Civil Servant (1975). Chloie eh Caligula 'sy straih hellveeish I, Claudius (1976) liorish y BBC. Rere y chloie echey 'sy drama pryssoonys Midnight Express (1978) hooar eh enney as moylley eddyrashoonagh as chossyn eh aundyryn Golden Globe as BAFTA goll rish enmyssaght son Aundyr Academy. Ren e chloie myr y rollageyder Kane, 'sy scannane atçhim far-skeealaght heanse Alien (1979), goaill stiagh reayrtys raad ren cretoor neuhallooinagh bleaystey magh ass e chleeau. Ta'n reayrtys shen coontit mastey ny reayrtyssyn smoo imrragh ayns shennaghys y scannaneaght.
Chossyn Hurt e hrass BAFTA, myrane lesh e nah enmyssaght Oscar as Golden Globe, myr Joseph Merrick 'sy scannane beashnyssagh The Elephant Man (1980) liorish David Lynch. Ren paartyn mooarey ennoil car ny 1980yn goaill stiagh Bob Champion 'sy scannane beashnyssagh Champions (1984), Mr. Braddock 'sy drama The Hit (1984) liorish Stephen Frears, Winston Smith ayns Nineteen Eighty-Four (1984) as Stephen Ward 'sy drama Scandal (1989). Va Hurt enmyssit reesht son BAFTA son yn obbyr echey 'sy drama Yernagh The Field (1990) as ren eh cloie yn ard-noid, James Graham, 'sy scannane contoyrtys ard-skeealagh Rob Roy (1995). Ren e scannaneyn jeianagh goaill stiagh y straih scannane Harry Potter (2001–11), ny scannaneyn Hellboy (2004 as 2008), y scannane creauagh erskyn-dooghyssagh The Skeleton Key (2005), y skeeal-sheear The Proposition (2005), y scannane creauagh politickagh V for Vendetta (2005), y scannane contoyrtys jantys Indiana Jones and the Kingdom of the Crystal Skull (2008), y scannane jantys far-skeealaght heanse Outlander (2008) as y scannane peeikearys Tinker Tailor Soldier Spy (2011). Ren Hurt aavioghey e phaart myr Quentin Crisp ayns An Englishman in New York (2009), chossyn da e hiaghtoo enmyssaght BAFTA. Chloie eh yn War Doctor 'sy straih hellveeish Doctor Who liorish y BBC ayns 2013.
Hooar eh baase 'sy valley echey ayns Cromer, Norfolk, er 25 Jerrey Geuree 2017 lurg troddan noi kanghyr y fairaig villish.
Aghteyr pornograafagh
Ta slattyssyn çheeraghyn ennagh coontey ad myr obbreeyn colleeaght er-yn-oyr dy vel ad gymmydey nyn girp myr chooid hraghtee. Ta aghteyryn pornograafagh ennagh jeeraghey er cooillyn er-lheh: homocheintyssagh, bondiaght, keintys thoanney, towlley dooblit, pornograafaght eddyr-chynneeagh, MILF, sheel-vleaystey, pornograafaght hessen-cheintyssagh, as cooillyn elley.
Ciara Hanna
She ben-aghteyr as craishteyder Americaanagh ee Ciara Chantel Hanna (ruggit er 20 Jerrey Geuree 1991). Ta enney urree er son e paartyn myr Gia Moran ayns Power Rangers Megaforce as Nicole Parker ayns Blood Lake: Attack of the Killer Lampreys.
Beta vulgaris
She lus eh Beta vulgaris. Ta ymmodee lossreeyn troarey fo'n dooie shoh. T'eh rheynn ayns daa foghooie: vulgaris as cicla. Ta vulgaris goaill stiagh ny fraueyn yn-ee: beetys, beetys marrey, beetys mooar as beetys shugyr.
Newarish
She çhengey Tibetagh-Burmagh ee Newarish (Nepal Bhasa, Newah Bhaye).
Raaghyn Newarish
! Gaelg ! Devanagari ! Abbyrlhit Romanagh
The Great Mouse Detective
She scannane contoyrtys folliaght bioghit Americaanagh voish y vlein 1986 eh The Great Mouse Detective (t'er enney chammah myr The Adventures of the Great Mouse Detective son e aa-skeaylley ayns 1992 as Basil the Great Mouse Detective ayns çheeraghyn ennagh). Va'n scannane gientit liorish Walt Disney Feature Animation as skeayllit magh liorish Walt Disney Pictures. Y 26oo ard-scannane bioghit Disney, hie yn scannane er ny stiurey liorish John Musker, Ron Clements, Dave Michener, as Burny Mattinson. She lughyn as roddanyn ta cummal ayns Lunnin y 19oo eash ny preeu-characteyryn.
Gigi Hadid
She craishteyder Americaanagh ee Jelena Noura "Gigi" Hadid (ruggit er 23 Averil 1995). Ayns Mee ny Houney 2014, ren ee e chied huarystal 'sy Top 50 Models ec Models.com. Ayns 2016, v'ee enmyssit myr Craishteyder Eddyrashoonagh y Vlein liorish y Choonseil Fassan Ghoaldagh. Harrish kiare bleeaney, ta Hadid er nyannoo queig jeig tuarystal as feed er coodee eddyrashoonagh yn earishlioar Vogue.
Baile an Bhóthair, Coontae yn Vee
She balley beg ayns shiar yiass Choontae yn Vee eh Baile an Bhóthar (Batterstown, Yernish son "Balley yn Vayr"). T'eh ny hoie er raad yn R154 23 km veih Divlyn as 23 km veih Baile Átha Troim.
Gary Sinise
She aghteyr, deincharrey, as kiaulleyder Americaanagh eh Gary Alan Sinise (ruggit er 17 Mayrnt 1955). Mastey aundyryn elley, t'eh er chosney Aundyr Primetime Emmy, Aundyr Golden Globe, Aundyr Tony, as kiare Aundyr y Screen Actors Guild. Chammah's shen, t'eh er gheddyn roltage er y Hollywood Walk of Fame, as v'eh enmyssit son Aundyr Academy. Ta Sinise er gheddyn ram aundyryn as onnoryn son yn obbyr deinchaarjoil lheeadagh as obbyr marish sheshaghtyn giastyllagh. She pohllder sheshaghtyn shenn sidooryn eigsoylagh t'eh as ren eh cur er bun y bann Lt. Dan Band (enmyssit ayns onnor e characteyr ayns Forrest Gump), ta cloie ec garrastanyn cahnagh er feie ny cruinney.
Hoshee coorse cloie Sinise er yn ardan marish y Steppenwolf Theatre Company ayns 1983 tra ren eh stiurey as cloie ayns gientyn y chloie True West liorish Sam Shepard raad ren eh cosney Aundyr Obie. Hie eh er oaie cosney kiare enmyssaght son Aundyryn Tony goaill stiagh son e chloiaghyn ayns The Grapes of Wrath sa One Flew Over the Cuckoo's Nest. Chossyn eh Aundyr Tony y Theater Ardjynagh marish y Steppenwolf Theatre Company.
Ren eh cloie da'n chied cheart 'sy scannanaght ayns aachummey scannane y lioar liorish John Steinbeck, 'Of Mice and Men' va stiurit as gientit lesh neesht. Ren Sinise cloie George Milton marish John Malkovich ren cloie Lennie. Mastey ny paartyn elley echey, t'ad goaill stiagh Lieutenant Dan Taylor ayns Forrest Gump (1994) raad v'eh enmyssit son Aundyr Academy son yn Aghteyr Co-hassooagh Share. Ghow eh ayrn chammah ayns scannaneyn elley lheid as Apollo 13 (1995), Ransom (1996), The Green Mile (1999) as Impostor (2002).
Ta enney mie er chammah son e chloiaghyn er y çhellveeish, goaill stiagh e phaart myr Harry S. Truman ayns Truman (1995), raad ren eh cosney Golden Globe, as y paart enmyssagh 'sy scannane çhellveeish George Wallace, raad ren eh cosney Aundyr Primetime Emmy. Va paartyn toshee echey chammah myr y Cronneyder Mac Taylor 'sy straih CSI: NY (2004–13) liorish CBS. Voish 2016 derrey 2017, ren Sinise cloie Meoir Er-lheh Jack Garrett ayns Criminal Minds: Beyond Borders.
Bill Murray
She fer aitt as aghteyr Americaanagh eh William James Murray (ruggit er 21 Mean Fouyir 1950). Haink eh dy ve ard-ghooagh er The National Lampoon Radio Hour (1973–1974) roish my daink eh dy ve ny pheiagh ashoonagh er Saturday Night Live voish 1977 derrey 1980. Ren eh cloie ayns scannaneyn aittys lheid as Meatballs (1979), Caddyshack (1980), Stripes (1981), Tootsie (1982), Ghostbusters (1984), Scrooged (1988), Ghostbusters II (1989), What About Bob? (1991), Groundhog Day (1993), Kingpin (1996), The Man Who Knew Too Little (1997), as Osmosis Jones (2001). She Quick Change yn ynrican scannane raad t'eh enmyssit myr y stiureyder marish Howard Franklin.
Hooar Murray Aundyr Golden Globe, BAFTA as enmyssaght Oscar kyndagh rish e chloie 'sy scannane Lost in Translatio (2003) liorish Sofia Coppola. T'eh er cho-obbraghey dy mennick marish ny stiureyderyn Ivan Reitman, Harold Ramis, Wes Anderson, Sofia Coppola, Jim Jarmusch, John McNaughton as ny Braaraghyn Farrelly. Hooar eh enmyssaghtyn Golden Globe son e phaartyn ayns Ghostbusters, Rushmore (1998), Hyde Park on Hudson (2012), St. Vincent (2014) as y vyn-straih HBO Olive Kitteridge (2014). Hooar Murray Aundyr Mark Twain son Aittys Americaanagh ayns 2016. Ta enney mooar er Murray chammah myr goo Garfield ayns ny scannaneyn aittys kynnee Garfield: The Movie (2004) as y scannane eiyrtyssagh echey, Garfield: A Tail of Two Kitties (2006), myr Clive Badger ayns Fantastic Mr. Fox (2009), Baloo 'syn aachummey jantys bio The Jungle Book (2016) liorish Disney as myr Boss ayns Isle of Dogs (2018).
Pianney
right|thumb|Mooarphianney er y laue chlee as pianney jeerey er y laue yesh She greie mair-chlaare strengit eh yn pianney raad dy vel ny strengyn bwoaillit liorish oardyn aamaid ta coodit liorish stoo ny s'buiggey (ta ny h-oardyn noa-emshyragh coodit liorish pelt olley çhiu; va ymmyd jeant as liare ayns fir jeh ny piannaghyn leah). T'eh goll er chloie liorish mair-chlaare, roa ogheryn (dellyn beggey) ta broojit ny bwoaillit liorish y meir y chloieder. Ta'n broojey ny yn bwoalley shen cur er ny h-oardyn ny strengyn y woalley. She yn Iddaalagh Bartolomeo Cristofori ren ynlaghey yn pianney mygeayrt y vlein 1700.
Norlynn
Ta Norlynn (Norlynnish: Norge (bokmål) ny Noreg (nynorsk)), ny Reeriaght Norlynn dy oikoil, ny reeriaght vunraghtoil 'syn Oarpey Hwoaie ta soit er y choose heear jeh lieh-innys Loghlin. Ta'n çheer çhemmit liorish y Toolynn, Finnlynn as y Roosh, as ta'n Reeriaght Unnaneysit as Ellanyn ny Geyrragh nyn lhie da'n sheear harrish Mooir Hostyn, as ta'n Danvarg ny lhie çheu yiass voish harrish Keyllys Skagerrak. Ta enney share er e coose marrey er son ny keyllyssyn sailley ard-ghooagh eck.
Veih'n Nah Chaggey Dowanagh daase tarmaynys ny çheerey dy tappee, as nish t'ee ny lhie mastey ny çheeraghyn smoo berçhagh 'sy theihll. Ta Norlynn ny kiarroo creckeyder ooill 'sy dowan as ta mygeayrt kiarroo LTS ny çheerey jeant seose jeh çhynskyl ooill ny greg.
Ennym
She Kongeriket Norge ayns bokmål as Kongeriket Noreg ayns nynorsk ny lhiagganyn oikoil y Reeriaght Norlynn. Ayns çhengaghyn elley 'sy çheer t'ee enmyssit myr:
Ta bun-ockleyderyn credjal dy vel ennym ny çheerey goit ass ny çhengaghyn Germaanagh Hwoaie as y bollagh hwoaie (ny bollagh gys y twoaie) y cheeal echey. Veagh nord veg ny *norð vegri yn lhiaggan shenn-Loghlinagh urree. V'ad Nóreegr ny shenn-Loghlinish, Norþ weg ny h-Anglo-Sostnish as Nhorvegia ny Ladjyn Meanagh ny h-enmyn va currit urree.
Yn eash ro-hendeeagh as Loghlynagh
Ta feddynyssyn shenndaaleeagh cowraghey magh dy vel cummaltee ayns Norlynn veih'n 6-oo milley bleeaney RC. Ta'n chooid smoo jeh screeudeyryn shennaghys credjal dys haink y chooid smoo jeh ny cummaltee ayns Loghlin veih'n Ghermaan noa-emshyragh. Ayns ny kied cheeadyn BNJ, va Norlynn jeant seose jeh shiartanse dy reeriaghtyn beggey. Rere tradishoon, ren Harald Hårfagre co-unnanaghey eddyr oc 'sy vlein 872 BNJ ny yei Cah Hafrsfjord ayns Stavanger, as, er yn oyr shen, v'eh ny chied ree er Norlynn unnaneysit.
thumb|left|[[Jallooyn creggey ayns Alta.]] Va eash ny Loghlynee, y 8-oo dys y 11-00 eash, cowrit rish mooadaghey as arraghey magh. Daag ram Norlynnee y çheer, as haink orroo dy ve nyn gummal 'syn Eeslynn, ayns Ellanyn ny Geyrragh, ayns Greenlynn as ayns rinkyn ny Bretyn Mooar as Nerin. Va ard-valjyn Yernagh bunnit ec Norlynnee, lheid as Lhimnagh, Divlyn, as Purt Largey. Va'n Chreestiaght currit ayns ynnyd ny tradishoonyn Loghlynagh 'sy 10-oo as 'sy 11-oo eashyn. T'eh currit dys lieh ny reeaghyn sushtallagh Olave Tryggvason as Noo Olave. V'eh Håkon y Vie y chied ree Creestiagh er Norlynn, 'sy 10-oo eash meanagh, faagail magh dy row yn eiyrtys echey y Chreestiaght y chur stiagh 'sy çheer jiooldit.
Unnaneys Kalmar, unnaneys lesh y Danvarg
'Sy vlein 1319, va'n Toolynn as Norlynn unnaneysit fo Ree Magnus Eriksson. Ayns 1349, va 50-60% jeh sleih ny çheerey marrooit liorish y Ghorley Doo, as eh ny eiyrtys er eash goll sheese sheshoil as tarmaynagh. Rere politickaght reeoil ny h-eash shen, haghyr shiartanse dy unnaneyssyn persoonagh eddyr ny çheeraghyn Nordagh, as ny yei shen, haink crooinyn Norlynn, ny Danvarg, as ny Soolynn ry-cheilley fo stiurey ny Benrein Margrethe I ny Danvarg choud's hie y çheer stiagh ayns Unnaneys Kalmar. Daag y Toolynn yn unnaneys 'sy vlein 1521, agh hannee Norlynn ayn er feie 436 bleeaney, derrey'n vlein 1814. Car eash ny romanseeaght ashoonagh jeh'n 19-oo eash, va'n ennym "Oie ny 400 Bleeantyn" currit er yn unnaneys, er yn oyr dy row slane chummaght reeoil, toiggaltagh, as reiragh soit ayns København ny Danvarg. Lesh çheet stiagh y Protestoonys ayns 1536, va'n aspickys ayns Trondheim scryssit, as va çheet stiagh ny h-agglish rheynnit magh dys y cooyrt ayns København. Chaill Norlynn y stroo shickyr jeh pirgrinyn dys taaishnyssyn Noo Olave ec çhiamble Nidaros, as myr shen, chaill y çheer y coventyn lesh y theihll cultooragh as tarmaynagh 'sy chooid elley jeh'n Oarpey. Erskyn shen, haghyr leodaghey ayns eaghtyr Norlynn 'sy 17-oo eash lesh coayl ny queiggaghyn Båhuslen, Jämtland, as Härjedalen dys y Toolynn, myr eiyrtys jeh ny caggaghyn eddyr y Danvarg-Norlynn as y Toolynn.
Unnaneys lesh y Toolynn (19oo eash)
thumb|left|Çhionnal bunraghtoil ny bleeaney 1814, caslys liorish [[Oscar Wergeland.]] Ny yei yn soiaghey er y Danvarg-Norlynn liorish y Vretyn Vooar, hie yn çheer ayns cochaarjys lesh Napoléon. Myr eiyrtys jeh'n chaggey va staydyn jouyllagh as gortey mooar 'sy çheer ayns 1812. Ayns 1814, va'n Danvarg er çheu ny cailleyderyn, as v'ee eiginit Norlynn y lhiggey voish dys y Toolynn, choud's hannee ny queiggaghyn Norlynnagh, yn Eeslynn, Greenlynn as Ellanyn ny Geyrragh, lesh crooin ny Danvarg. Hoilshee Norlynn magh seyrsnys er y chaa, as va bunraght va bunnit er cummaghyn Americaanagh as Frangagh doltit eck, as va'n Flah Crooinagh Danvargagh Christian Fredrik reiht myr ree er 17 Boaldyn 1814. Myr eiyrtys jeh ny taghyrtyn shen, ghow toshiaght er Caggey Norlynnagh-Soolynnagh eddyr Norlynn as y Toolynn. Agh, er yn oyr nagh row cahnagh ny Soolynn cha lajer as taart y chur er Norlynn, as nagh row y mooad argid ec Norlynn, as dy row lhuingyssyn caggee Goaldagh as Rooshagh çhemmaltey y coose Norlynnagh, ren Norlynn conaant lesh y Toolynn çheet ayns unnaneys persoonagh lhee. Fo'n chonaant shen, va'n vunraght libraalagh as ny h-undinyssyn seyrey, faagail magh ny shirveishyn joarree, freilt ec Norlynn.
'Syn eash shen dirree ashoonaghys romansagh Norlynnagh, myr va ny Norlynnee shirrey soyley ashoonagh er lheh y veenaghey as y fockley magh. Va dagh banglane jeh cultoor cloodit fo'n ghleashaght shen, goaill lettyraght (Henrik Wergeland, Bjørnstjerne Bjørnson, Peter Christen Asbjørnsen, Jørgen Moe, Henrik Ibsen), peintal (Hans Gude, Edvard Munch, Adolph Tidemand), kiaull (Edvard Grieg), as polasee çhengey stiagh, raad dy row eiyrtyssyn çhengey ghooghyssagh screeuit da Norlynn y veenaghey. Er oyr ny h-eiyrtyssyn shen, ta daa chummey Norlynnish ayn jiu: Bokmål as Nynorsk.
Shennaghys noa-emshyragh
Va paart laaragh ayns scarrey magh sheeoil jeh Norlynn veih'n Toolynn er 7 Mean Souree 1905 ec Christian Michelsen, dooinney mooar lhuingys as steateyr Norlynnagh, as Ard-vinishter Norlynn veih 1905 derrey 1907. Ny yei feeraghey ayns refrane ashoonagh er reihys theayagh ry hoi reeriaght harrish pobblaght, va'n chrooin Norlynnagh arrit liorish y reiltys Norlynnagh dys y Flah Danvargagh Carl, as v'eh reiht myr ree lesh co-aigney liorish y Pharlamaid. Ghow eh yn ennym Haakon VII er, as yn ennym shen çheet magh as enmyn reeaghyn mean-eashagh jeh Norlynn heyr. Ayns 1898, va coraa co-chadjinagh arrit da ny fir, as v'eh arrit da mraane ayns 1913. thumb|left|Reayrtyssyn veih'n chaggey ayns Norlynn 'sy vlein 1940.
Car y Chied Chaggey Dowanagh, va Norlynn ny çheer neuchommeeagh. Ayns feerid, ansherbee, va cooid vooar jeh'n lhuingys mooar eck currit da'n Vretyn Vooar er keeshyn injil fo broo, as hie ee stiagh ayns çhemmaltey traghtey noi'n Ghermaan. Va neuchommeeagh ny çheerey fogrit magh car y Nah Chaggey Dowanagh chammah, agh ren y Ghermaan ruegys er y çheer er 9 Averil 1940. Cha row Norlynn aarlit da'n soiaghey doaltattymagh, as er yn oyr shen cha dannee yn shassoo caggeeagh noi agh er feie daa vee. Ren ny sidooryn 'sy twoaie obbraid chaggeeagh noi ny sidooryn Germaanagh ayns Caggaghyn Narvik, derrey 10 Mean Souree nar lhigg ad seose ny yei coayl cooney lurg tuittym ny Frank. Dreill Ree Haakon as y reiltys Norlynnagh y caggey veih Rotherhithe, Lunnin as ad ayns eebyrt. Er laa yn ruegy, ren fer toshee jeh'n phartee Ashoonagh-Soshiallagh beg, y Nasjonal Samling - Vidkun Quisling - eiyrtys goaill greim er y reiltys, agh v'eh eiginit irree ass liorish ny cummaltee Ghermaanagh. Va'n feer-reiltys freilt ec fer toshee jeh'n eaghtyrys Germaanagh, y Reichskommissar Josef Terboven. Ny s'anmey, ren Quisling, myr eaghtyrane shirveishagh, reiltys co-obbragh fo stiurey Germaanagh. Car y chummaltys Germaanagh, as eh er feie queig bleeantyn, va gleashaght aahassooagh troggit ec ny Norlynnee. V'ad caggey rish ny sidooryn Germaanagh lesh shassoo caggeeagh noi as meeviallys theayagh. Va'n paart ec y lhuingys hraghtee Norlynnagh ny smoo scanshoil da Cochaarjyssyn y Nah Chaggey Dowanagh, ansherbee. Ec traa yn ruegys, va'n kiarroo lhuingys hraghtee smoo 'sy dowan ayns Norlynn. V'ee fo stiurey yn cholught lhuingyssagh Norlynnagh Nordtraship fo ny Cochaarjyssyn er feie yn chaggey, as va paart oc ayns dagh obbraid chaggeeagh veih Goaill Magh Dunkerque derrey Tarlheim ny Norman.
Va daa squadroon jeh Spitfire Supermarine ymmydit ec skimmee Norlynnagh: va RAF 132 (Norwegian) Wing jeant seose jeh No. 331 (Norwegian} Squadron as RAF No. 332 (Norwegian) Squadron. Hug y reiltys Norlynnagh eebyrtagh argid da ny h-etlanyn as ny taillaghyn roie. Va Lunnin coadit liorish No. 331 (Norwegian) Squadron veih'n vlein 1941 as v'eh ny squadroon smoo rahoil rere buillaghyn ayns Sostyn Yiass car y chaggey.
Shennaghys lurg y chaggey
Veih 1945 derrey 1961, va mooar-earroo 'sy pharlamaid ec Partee yn Lught Obbyr. Chur y reiltys, fo stiurey yn ard-vinishter Einar Gerhardsen, claare tarmaynys er bun, as eh cur ardsmooinaght da tarmaynys Keynesagh, cur trimmid er çhynskylaghey eeckit liorish y steat, as co-obbraghey eddyr sheshaghtyn-keirdee as sheshaghtyn failleyderyn. Hannee ram saasyn stiurey yn steat er y tarmaynys, agh va lowansey er troar bainney lhiggit seose ayns 1949. Hannee stiurey prioseil as lowansey er thieys as carbid derrey 1960.
Hannee yn co-chaarjys caggeeagh lesh y Vretyn Vooar as ny Steatyn Unnaneysit lurg y chaggey. Faagail magh dy row yn reiltys shirrey tarmaynys soshiallagh, hoshee Partee yn Lught Obbyr scughey eh hene veih ny cummynee (ny yei greim cummaghtagh Soveidjagh 'sy Çheckoslovak ayns 1948), as ren ad niartaghey jeh'n pholasee joarree oc as ny kianglaghyn polasee coadee lesh ny Steatyn Unnaneyit. Hooar Norlynn pohlldey Marshall veih'n vlein 1947, as hie ee stiagh 'syn RCTO blein ny yei, as 'syn RCAH ayns 1949.
Mygeayrt ny bleeaney 1975, haghyr mullagh ayns coreir earroo ny labreeyn 'sy çhynskyl. Veih'n traa shen haghyr hie çhynskylyn as shirveishyn trean laboragh lheid as mooar-yantys thie obbree as lhuingys gys çheeraghyn elley. Ayns 1969 ren Philips Petroleum feddyn magh er cooid ooill ny greg ayns magher Ekofisk. Ayns 1973 chur y reiltys y colught ooill steat, Statoil, er bu. Agh cha daink çheet stiagh glen ass jantys ooill ny greg roish ny 1980yn leah er oyr ny h-ynesteeaght v'er-laccal 'sy çhynskyl.
Va Norlynn nane jeh bun-olteynyn jeh'n Çheshaght Oarpagh ry hoi Traght Seyr (SOTS). Va daa refrane er son çheet stiagh 'syn Unnaneys Oarpagh ayns 1972 as 1994, agh cha row speeideilys orroo. Ayns 1981 va reiltys cumaadagh fo stiurey Kåre Willoch currit ayns ynnyd y Lught Obbyr as chur eh polasee er bun ry hoi greinney yn tarmaynys rere giarrey keeshyn, libraalaghey tarmaynagh, jee-reilley margee as saaseyn dys ardjaghey ard (13.6% ayns 1981) y chur fo smaght.
The Black Cauldron (scannane)
She scannane contoyrtys fansee doo bioghit Americaanagh voish y vlein 1985 eh The Black Cauldron. Va'n scannane gientit liorish Walt Disney Productions lesh co-obbraghey marish Silver Screen Partners II as v'eh skeayllit magh liorish Walt Disney Pictures.Y 25oo ard-scannane bioghit Disney, t'eh bunnit dy anhickyr er y chied daa lioar ayns The Chronicles of Prydain liorish Lloyd Alexander, straih queig noakseealyn ta bunnit ad hene er feayn-skeealleydaght Vretnagh.
Norlynn
Shennaghys lurg y chaggey
Dreill y chied ven-ard-vinishter Norlynnagh, Gro Harlem Brundtland jeh Partee yn Lught Obbyr, ram aachrooyn y roie-immeeaght eck, choud's v'ee jeenane cooishyn tradishoonagh y Lught Obbyr lheid as shickyrys y theay, çhymmyltaghtoilaghys as co-chormid keintys. Ayns ny 1990yn jeianagh, va'n feeaghan joarree eeckit ec Norlynn as hoshee yn çheer çhaglym stoyr berçhys ashoonagh. Veih ny 1990yn, v'eh nane jeh ny cooishyn smoo ayns politickaght ny çheerey na ceau çheet stiagh ooill ny greg.
Çheer-oaylleeaght, speyr as çhymmyltaght
thumb|left|Jalloo far-rollageagh er Norlynn 'sy [[geurey|gheurey]] thumb|200px|Reayrt çheerey jeh çheer injil Norlynnagh sampleyragh faggys da [[Trondheimsfjord]] thumb|200px|Shiartanse dy [[ellanyn rish traie Norlynn hwoaie.]]
Ta Norlynn jeant seose jeh'n chooid heear jeh Loghlin 'syn Oarpey Hwoaie. Ta'n coose ruggagh eck, as keyllyssyn sailley mooarey currit ny mastey, sheeyney magh harrish 2,500 km as ny smoo na 83,000 km goaill keyllyssyn sailley as ellanyn stiagh 'syn earroo. Ta joarey ec Norlynn, ta 2,542 km er lhiurid, rish y Toolynn, Finnlynn, as joarey giare rish y Roosh 'sy niar. 'Sy neear as y jiass, ta Norlynn caglit liorish y Vooir Loghlynagh, Mooir Hostyn, as y Skagerak. Ta Mooir Barents creeagh rish cooseyn twoaie Norlynn.
Ta Norlynn beggan ny smoo na'n Ghermaan er eaghtyr as ee 385,207 km² (goaill Svalbard as Jan Mayen stiagh 'syn earroo), agh neuchosoylagh rish y Ghermaan, ta'n chooid smoo jeh'n çheer jeant seose jeh sleityn ny thalloo ard, as lesh ym-yiense mooar jeh cummaghyn najooragh as ad crooit liorish awinyn rioee ro-hendeeagh as boayl-oaylleeaght eigsoylagh. T'ad ny keyllyssyn sailley smoo baghtal as ad nyn glashyn dowin 'sy thalloo va thooillit liorish y vooir ec jerrey yn Eash Rioee. She Sognefjorden y keyllys sailley s'liurey. Ta ram awinyn rioee as easyn ayns Norlynn chammah.
Ta'n thalloo jeant seose jeh clagh hryal chreoi as creg gneiss son y chooid smoo, agh ta sclate, clagh gheinnee as clagh eayil ry-gheddyn dy mennick chammah, as ta ny h-yrjaghyn s'inshley goaill lhiggey neose marrey stiagh. Rere Stroo yn Eearvooir as ny h-ard-gheayaghyn neear, ta'n tempreilys ny s'çhoe as ta ny smoo fliaghey ayns Norlynn ta ayns dowan-lheeadyn cha twoaie as t'ee, rish y choose er lheh. Ta kiare imbee chronnal ry-akin er y çheer vooar, lesh geuraghyn ny s'feayrey as ny sloo fliaghey 'syn antraie. Ta speyr fo-arctagh mooiragh 'sy twoaie, choud's ta speyr Arctagh tundragh ayns Svalbard. Ta ny smoo fliaghey ry-gheddyn ayns meeryn jiass as sheear jeh Norlynn, as ny geuraghyn ny s'çhoe na t'eh 'sy niar-yiass. Ta ny souree 'sy çheer injil mygeayrt Oslo ny s'çhoe as t'eh ny smoo grianagh ayn, agh ta emshyr feayr as sniaghtey car y gheuree ('syn antraie er lheh). Ta ny çhiassidyn meanagh girree er feie ny jeihaghtyn jerrinagh, as er yn oyr shen ta ny sloo laaghyn lesh sniaghtey er y thalloo 'sy çheer injil.
Er oyr y dowan-lheead ard ec Norlynn, ta anchaslyssyn mooarey imbee ayns sollys y laa. Veih Mee Voaldyn yeianagh derrey Mee Yerrey Souree yeianagh, cha nee yn ghrian çheet heese fo oirr ny cruinney ayns ardjyn çheu hwoaie veih Cryss yn Arctagh (shen y fa dy vel yn ennym "Thalloo Ghrian Mean Oie" currit urree) as ta derrey 20 ooryn jeh sollys y laa 'sy chooid elley jeh'n çheer. Dy contraartagh, veih Mee Houney yeianagh derrey Mee Yerrey Geuree yeianagh, cha nee yn Ghrian irree heose veih oirr ny cruinney 'sy twoaie, as ta sollys y laa feer ghiare 'sy chooid elley jeh'n çheer. Er fud Norlynn, ta reayrtyssyn as reayrtyn çheerey ry-akin. Ta coose heear jeh Norlynn jiass as coose twoaie Norlynn king jeh ny cooseyn smoo scanshoil er feie ny cruinney.
Chur Ayndagh Cooilleenyn Çhymmyltaghtoil ny bleeaney 2008 cur Norlynn 'sy nah rhenk, ny yei'n Elveeish, as ny troaryn bunnit er cooilleenyn çhymmyltaghtoil jeh polaseeyn ny çheerey. thumb|center|800px|Yn [[Hardangerfjord, nane jeh keyllyssyn sailley ard-ghooagh ayns Norlynn]]
Aarheynnyn as ard-valjyn
Ta Norlynn rheynnit ayns nuy ardjyn reiragh jeig jeh'n chied cheim as yn ennym 11 fylker ("coondaeghyn", unnaneagh fylke) currit orroo, as 356 kommuner ("baljaghtyn", unnaneagh kommune) jeh'n nah cheim. Ta'n fylke ny eaghtyrys meanagh eddyr y steat as y valjaght. Ta'n Fylkesmann soilshaghey magh y Ree ayns dagh coontae.
thumb|300px|Caslys çheerey Norlynn, ta taishbyney ny 19 [[fylker, as ny h-ellanyn Svalbard (spitsbergen) as Jan Mayen, quoi ta nyn gooid jeh'n reeriaght Norlynnagh.]] T'ad ny coondaeghyn ayns Norlynn na:
Ta 96 baljyn ayns Norlynn lesh staydys ard-valjagh orroo. 'Sy chooid smoo jeh cooishyn, ta ny joaraghyn ard-valjagh unnane as joaraghyn ny baljaghtyn hene. Dy mennick, ta baljaghtyn ard-valjagh Norlynnagh goaill stiagh eaghtyryn mooarey neu-hroggit; myr sampleyr, ta keylljyn mooarey ayns baljaght Oslo, as ad nyn lhie çheu hwoaie as hiar yiass veih'n ard-valley, as ta lieh-chooid jeh baljaght Bergen jeant seose jeh thallooyn sleitoil.
Ta daa halloo co-hym harrish mooir ec Norlynn, Jan Mayen as Svalbard. Ta tree croghaneyn 'sy Cheayn Sheealtagh Yiass, Ellan Bouvet, Ellan Peddyr I as Thaloo ny Benrein Maud.
Glyvrar
Ta Glyvrar ny valley beg ayns Ellanyn ny Geyrragh ta soit er yn ellan Eysturoy. She nane jeh ymmodee dy valjyn beggey er çheu hiar jeh'n cheyllys sailley Skalafjørður as t'ad er nyn 'aase ry-cheiley myr covaljys ta 10 kilometeryn er lhiurid.
Brendan Gleeson
She aghteyr as stiureyder scannane Yernagh eh Brendan Gleeson (ruggit er 29 Mayrnt 1955). She fowder tree Aundyryn IFTA, daa Aundyr British Independent Film, as Aundyr Primetime Emmy t'eh as t'eh er ny ve enmyssit daa cheayrt son Aundyr BAFTA as kiare keayrtyn son Aundyr Golden Globe. Ayns 2020, va currit sheese 'sy 18oo ynnyd er rolley ny h-aghteyryn Yernagh share liorish The Irish Times. She ayr eh lesh ny h-aghteyryn Domhnall Gleeson as Brian Gleeson.
Ta enney share er son e chloie myr Alastor "Mad-Eye" Moody ayns straih scannane Harry Potter (2005–2010). Ta enney mie er chammah son e phaartyn cohassooagh ayns scannanyn lheid as Braveheart (1995), Michael Collins (1996), The General (1998), 28 Days Later (2002), Gangs of New York (2002), Cold Mountain (2003), Troy (2004), Suffragette (2015), Paddington 2 (2017), The Ballad of Buster Scruggs (2018), as The Tragedy of Macbeth (2021) myrane lesh e phaartyn toshee ayns In Bruges (2008), The Guard (2011), Calvary (2014), Frankie (2014), as The Banshees of Inisherin (2022).
Chossyn eh Aundyr Primetime Emmy ayns 2009 son e phaart myr Winston Churchill 'sy scannane çhellveeish Into the Storm. Hooar eh enmyssaght son Aundyr Golden Globe son e chloie myr Donald Trump 'sy straih The Comey Rule (2020) liorish Showtime. Voish 2017 derrey 2019 chloie eh 'sy straih chimmeeys Mr. Mercedes. Hooar eh enmyssaght son Aundyr Emmy son e phaart 'sy straih aittys State of the Union (2022) liorish Stephen Frears.
The Rescuers Down Under
She scannane contoyrtys bioghit Americaanagh voish y vlein 1990 eh The Rescuers Down Under. Va'n scannane gientit liorish Walt Disney Feature Animation as skeayllit magh liorish Walt Disney Pictures. Y 29oo ard-scannane bioghit Disney, t'eh goll er eiyrt er y scannane voish y vlein 1977, The Rescuers, va bunnit er ny noaskeealyn liorish Margery Sharp. Ayns The Rescuers Down Under, ta Bernard as Bianca jurnaaghey dys Fadaneys yn Austrail son guilley ta enmyssit Cody y hauail voish poatçher mooidjeenagh ta shirrey shirragh ayns gaue. Hie yn scannane er ny stiurey liorish Hendel Butoy as Mike Gabriel voish screeu-chloie liorish Jim Cox, Karey Kirkpatrick, Byron Simpson, as Joe Ranft, as t'eh goaill stiagh gooyn Bob Newhart, Eva Gabor ('sy phaart scannane jerrinagh eck), John Candy, as George C. Scott.
Bank of America
Ta'n Bank of America Corporation (ny Bank of America dy mennick; aagherrit myr BofA ny BoA) ny vanc baighey argid yl-ashoonagh as ny cholught shellooagh son shirveishyn argidoil. Ta'n kione-cherroo echey bunnit ayns Charlotte, Carolina Hwoaie. Va'n banc bunnit ayns San Francisco as ghow eh yn cummey noa-emshiragh echey tra ren NationsBank ass Charlotte kionnaghey eh ayns 1998. She Bank of America y nah undinys banceyraght smoo ayns ny Steatyn Unnaneysit, lurg JPMorgan Chase, as y hoghtoo banc smoo 'sy theihll. T'eh tendeil mysh 10.73% jeh dagh yeearlys ayns bancyn Americaanagh, ayns co-hirrey rish JPMorgan Chase, Citigroup, as Wells Fargo.
Chernihiv
Chernihiv (Чернігів), ny goll er enney myr Chernigov (Чернигов) dy shenndeeagh, she caayr ayns twoaie yn Ookraan. She preeu-valley Wheiggey Chernihiv t'eh. Ayns 2021, va deiney cummal ayn.
Johann Hermann Schein
She cummeyder Germaanagh yn eash Varockagh va Johann Hermann Schein (20 Jerrey Geuree 1586 – 19 Sauin 1630). She Thomaskantor ayns Leipzig v'eh eddyr 1615 as 1630. She eshyn va nane jeh ny chied deiney ymmyrkey noaidyn y vod Iddaalagh leah stiagh 'sy chiaull Ghermaanagh as v'eh coontit myr fer jeh cummeyderyn gloasit yn eash shen.
Vitali Klitschko
She politickeyr as aa-ghoarneyr keirdey Ookraanagh eh Vitali Volodymyrovych Klitschko (Віта́лій Володи́мирович Кличко́; r. 19 Jerrey Souree 1971). She meoir Kyiv as toshiagh Lught-Reill Steat Chaayr Kyiv eh voish y vlein 2014. She shenn toshiagh y phartee politickagh Bloc Petro Poroshenko "Gloo-pharteeaght" as shenn Oltey jeh Parlamaid yn Ookraan. Haink eh dy ve cassit ayns politickaght yn Ookraan ayns 2005 as ren eh mestey e heill politickagh marish e choorse myr doarneyr keirdey derrey dirree eh magh ass y spoyrt ayns 2013.
Hvalba
Ta Hvalba ny valley beg ayns Ellanyn ny Geyrragh ta soit er yn ellan Suðuroy.
Hampshire
She coontae jesh-chliaghtagh as neuvoirvaljagh ayns Sostyn Hiar Yiass eh Hampshire. T'eh çhemmit liorish Berkshire da'n twoaie, Surrey da'n çhiar hwoaie, Sussex Heear da'n çhiar, Dorset da'n çheear yiass, as Wiltshire da'n çheear hwoaie. Ta Mooir yn Eeaght as Ellan Eeaght da'n jiass.
Ta un slyst jeig ec y choontae reiragh: Gosport, Fareham, Winchester, Havant, Hampshire Hiar, Hart, Rushmoor, Basingstoke as Deane, Test Valley, Eastleigh, as New Forest. Ta'n coontae jesh-chliaghtagh goaill stiagh ny lughtyn-reilley unnaneagh Southampton as Portsmouth myrgeddin.
Beetys shugyr
Ta sleih er ny droarey myr bee as foddyr rish eashyn, agh nel er son shugyr derrey 1747, tra hooar magh Andreas Marggraf (ny kemmigagh Germaanagh) saase dy ghoaill y shugyr ass. Rish ny Caggaghyn Napoleon (1793-1815), ren lhuingys chaggee Hostyn çhemmaltey purtyn ny h-Oarpey, as cha dod ad kionnaghey stiagh shugyr cuirtlee. Myr shen, ghow ad toshiaght dy aase ram beetys shugyr 'syn ynnyd echey. Hooar ad magh dy nod oo eshyn y aase dy mie 'syn Europey, as rish 1880, va beetys shugyr ard-vun shugyr 'syn Europey. Rish dolley magh slauaght ayns ny h-Injyn Sheear, dardjee costyn shugyr cuirtlee, as shen brod elley dy hroarey beetys shugyr.
'syn Vretyn Vooar, ren y reiltys greinney eirinee dy hroarey beetys shugyr rish Yn Chied Chaggey Dowanagh tra va fo-vooiraneyn Germaanagh cur baatyn traghtee fo.
Rolley stashoonyn traenagh ayns Mannin
She rolley ny stashoon traenagh ayns Mannin yn rolley shoh. T'eh goaill stiagh stashoonyn as staddyn traenagh er Raad Yiarn Vannin, Raad-yiarn Lectragh Vannin, as ny raaidyn yiarn preevaadjagh er yn Ellan.
Laurence Fishburne
T'eh mie er enney son e phaartyn ayns scannaneyn elley, goaill stiagh The Color Purple (1985), School Daze (1988), King of New York (1990), Deep Cover (1992), Searching for Bobby Fischer (1993), Event Horizon (1997), Mystic River (2003), Akeelah and the Bee (2006), Contagion (2011), Man of Steel (2013), Batman v Superman: Dawn of Justice (2016), as Ant-Man and the Wasp (2018). Er çhellveeish, ren eh cloie Dr. Raymond Langston er drama kimmeeys CBS CSI: Crime Scene Investigation (2008–2011), Sur-Veoir Jack Crawford 'sy straih chreauagh NBC Hannibal (2013–2015), as Earl "Pops" Johnson 'sy sitcom ABC Black-ish (2014–jiu).
Letizia Paternoster
She daawheeylleyder raaidey as rane Iddaalagh ee Letizia Paternoster (ruggit er 22 Jerrey Souree 1999). T'ee ratçhal er y daawheeyl lesh UCI Women's WorldTeam Trek–Segafredo.
Pocahontas (scannane 1995)
She scannane drama shendeeagh kiaullee bioghit Americaanagh voish y vlein 1995 eh Pocahontas. Ta'n scannane bunnit er bea y ven Powhatan Pocahontas as çheet ny coloinee Hostynagh voish Colught y Virjeeney. Ta'n scannane romansaghey y quaaltys eddyr ish as John Smith as yn aght ren ee sauail e vea. Hie yn scannane er ny ghientyn liorish Walt Disney Feature Animation as er ny skeaylley magh liorish Walt Disney Pictures. She eshyn y 33oo ard-scannane bioghit Disney as y sheyoo scannane va gientit as skeayllit magh car yn eash ta enmyssit Disney Renaissance.
Coontae Puck
She unnid reirey thallooinagh as gurneilys ynnydagh (powiat) ayns Queiggey Pomorze, twoaie yn Pholynn, eh Coontae Puck (Powiat pucki; Pùcczi pòwiat ny Pùcczi kréz). Va'n coontae currit er bun er 1 Jerrey Geuree 1999 rere lhiassaghey gurneilys ynnydagh ny Polynn 'sy vlein 1998. She Puck y toiag reirey as y balley smoo ayn as eh ny lhie 40 km çheu hwoaie veih'n phreeu-valley queiggagh Gdańsk. Ta tree baljyn elley soit 'sy choontae: Władysławowo, 16 km (10 mi) çheu hwoaie veih Puck, Jastarnia, 18 km (11 mi) çheu hiar veih Puck, as Hel, 29 km (18 mi) çheu hiar veih Puck ec baare Lieh-innys Hel.
Ta'n coontae 577.85 kilomeaderyn kerrinagh er eaghtyr as 'sy vlein 2006 va 74,196 deiney cummal ayn. Va 14,892 deiney cummal ayns Władysławowo, 11,329 deiney ayns Puck, 4,033 ayns Hel as 40,044 deiney cummal magh çheu çheerey.
Ta Coontae Puck çhemmal rish Gdynia 'sy jiass as rish Coontae Wejherowo 'sy neear yiass as 'sy neear. Myrane lesh shen, t'eh çhemmal rish Baie Puck 'sy niar as rish y Vooir Valtagh 'sy twoaie.
Coontae Puck er caslys-çheerey Wheiggey Pomorze
Aarheynnyn reiragh
Ta'n coontae goll er rheynn magh ayns shiaght slystyn (gmina) (kiare slystyn baljagh as tree slystyn çheerey). T'ad ry-akin 'sy taabyl shoh heese, rere earroo yn phobble.
Timothée Chalamet
She aghteyr Americaanagh as Frangagh eh Timothée Hal Chalamet (ruggit er 27 Nollick 1995). T'eh er ny gheddyn ram accolaidyn eigsoylagh, goaill stiagh enmyssaghtyn son Aundyr Academy, daa Aundyr Golden Globe, as tree Aundyryn BAFTA Film.
Ren Chalamet goaill toshiaght rish e choorse bea tra v'eh ny yeigeyr ayns gientynyn çhellveeish, goaill stiagh ayrnyn 'sy straih hellveeish drama Homeland ayns 2012. Ayns 2014 chloie eh 'sy chied scannane echey tra ren eh cloie 'sy drama aittys Men, Women & Children as lurg shen chloie eh 'sy scannane far-skeealaght heanse Interstellar liorish Christopher Nolan. Haink enney eddyr-ashoonagh rish Chalamet tra ren eh cloie paart toshee dy yeigeyr ayns graih 'sy scannane appee Call Me by Your Name (2017) liorish Luca Guadagnino, raad chossyn eh enmyssaght da Aundyr Academy son yn Aghteyr Share. Gollrish paartyn co-hassooagh ayns scannaneyn Greta Gerwig, Lady Bird (2017) as Little Women (2019), ghow eh paartyn toshee myr Nic Sheff 'sy drama Beautiful Boy (2018), Paul Atreides 'sy scannane far-skeealaght heanse Dune (2021) liorish Denis Villeneuve, as canniblagh aeg 'sy scannane atçhim romansagh Bones and All (2022) liorish Guadagnino, as y scannane shen gientit echey chammah.
Er yn ardan, chloie Chalamet 'sy chloie hene-veashnyssagh Prodigal Son liorish John Patrick Shanley ayns 2016 raad chossyn eh Aundyr Lucille Lortel as hooar eh enmyssaght son Aundyr y Drama League.
Soo crouw
Ta'n soo crouw (Rubus idaeus) ny ghooie 'sy ghenus Rubus. She losserey as mess dooghyssagh ny h-Oarpey as ny h-Aishey t'ayn.
Dy cadjin, t'eh gaase ayns keylljyn as t'ad croo shasstanyn foshlit fo coodagh billagh, as shasstanyn ny smoo gloo ayns buill ghlenney. 'Sy chooid yiass jeh'n rheam echey (yn Oarpey yiass as yn Aishey veanagh) t'eh ry-gheddyn ayns yrjidyn yrjey ayns sleityn ny lomarcan. Ta ennym y dooie, idaeus, taishbyney dy vel eh gaase er Slieau Ida faggys da Troia 'sy Turkee heear hwoaie, raad va fys mie er ny shenn-Ghreagee lesh.
Lhiassaghey as ymmyd
Ta'n mess ny hroar vee scanshoil, ga dy vel y chooid smoo dy horçhyn dy hooghyn crouw çheet ass crosh-sheelree eddyr R. idaeus as R. strigosus. Ta ny duillagyn er ymmyd er feie ny h-eashyn myr medshin theayagh dy chur lheeys da mammyn cankyragh, mammyn feayrey, as lostey druntyn ayns deiney dy chooilley eash, myrane myr medshin dy chur lheeys da'n aneemaght, arkfehyn coshey, çhingys y yiarrey, as da çhingys y voghree ayns mraane correy.
The Sligo Champion
Ta The Sligo Champion ny phabyr naight ynnydagh shiaghtinoil ta skeayllit magh Jecrean ayns Shliggagh, Coontae Shliggee, Pobblaght Nerin. V'eh bunnit 'sy vlein 1836. Ta'n pabyr dellal lesh cooishyn as naight ynnydoil mychione Coontae Shliggee as rinkyn jeh ny coondaeghyn ta mygeayrt - Coontae Lheeahtrim, Ros Comain as Ghoon ny Ghoal.
Rere yn Audit Bureau of Circulations, va'n lhaihderaght ec y phabyr er 12,108 lhaihderyn 'sy çhiaghtin 'sy traa eddyr y 2 Jerrey Souree as y 30 Mee ny Nollick 2007. Lesh shen, t'eh ny 12oo phabyr naight smoo ennoil ayns Pobblaght Nerin.
Hercules (scannane 1997)
She scannane far-feniagh aittys fansee kiaullee bioghit Americaanagh voish y vlein 1997 eh Hercules. Hie yn scannane er ny ghientyn liorish Walt Disney Feature Animation er son Walt Disney Pictures. Y 35oo ard-scannane bioghit Disney as y hoghtoo scannane bioghit car eash y Disney Renaissance, va'n scannane stiurit ec Ron Clements as John Musker. Ta'n scannane bunnit dy anhickyr er yn eniagh shenn-skeealagh Heracles (t'er enney 'sy scannane fo'n ennym Raueagh echey, Hercules), mac Zeus, 'sy feayn-skeealleydaght Ghreagagh.
Skeddan jiarg
Ta skeddan jiarg çheet er skeddan slane, eeast ooillagh veg, t'er ny ve skeilt voish y chione dys y famman sheese y dreeym drommey, as t'er ny ve scoltit, sailjit ny piggylit, as feayr-yaaghit erskyn speiltyn smoghaney (fuygh darree son y chooid smoo).
Ayns Mannin, v'ad eeit dy mennick, gollrish scarrag, car y jinnair beg ny myr taitnys shibbyr marish arran as eeym. 'Sy Reeriaght Unnaneysit, ayns Nerin, as ayns ardjyn eigsoylagh ayns America Hwoaie, ta skeddanyn jiargey eeit myr anjeeal.
Bacteria
Ta Bacteria (bacteyryn) ny phossan mooar dy vynorgaanee phrokaryotagh un-chillagagh. T'ad ooilley-ynnydagh er feie ny cruinney; t'ad gaase 'sy thalloo, ayns geillyn ushtey çheh, jeeyll goul-rooragh, ushtey as kirp lossreeyn as beiyn bio. Ta mysh 40 millioon bacteyr ayns gramme dy halloo as millioon jeu ayns millileetyr dy ushtey villish; s'cosoylagh dy vel queig nonillion (5×1030) bacteyr er y chruinney. T'ad jannoo magh ayrn mooar jeh bea-chorpys ny cruinney.
Skeddan jiarg
Daaghey
thumb|left|Skeddan jiarg Albinagh ta sailjit as daaghit son daah jiarg y chur rish feill yn eeast
Bacteria
Ta mysh jeig keayrt smoo bacteyryn cummal er corp deiney na ta killagyn deiney ayn. Ta ram jeu er y chrackan as biota collaneagh. Ta'n chooid smoo jeu meeskielleydagh er coontey obbraghyn y chorys jeenaght, as ta fir jeu foayssagh dooin. Ta fir elley gorlagh as t'adsyn nyn minn ymmodee çhingyssyn, myr sampleyr, yn collyr, anthracs, louraneys as yn phlaih fairaigagh. Ta gorley shymlee marroo mysh 2 villioon sleih 'sy vlein, 'syn Affrick fo-Haharagh son y chooid smoo. Ta fir lhee jannoo ymmyd jeh noi-vaagh noi bacteyryn.
Skeddan jiarg
Daaghey
Ta lhiassaghey trome ry-laccal dy yannoo skeddan feer yiarg. Ansherbee, car y Chied Chaggey Dowanagh, chur ad stiagh daaghey myr towse tarmaynagh er yn oyr dy row yn obbraghey lhiassee roud. Chur yn daaghey rish creck tappee as aashagh ny skeddanyn jiargey er vondeish vooar. Hoshiaght, chur ad daah terr geayil va enmyssit Brown FK. Jiu, ta'n chooid smoo jeh skeddanyn jiargey daahit liorish sollan as daah annatto najooragh. Ta slattys y Voodeeys Oarpagh cur cagliagh er goaill stiagh cooie laaoil Brown FK da 0.15 mg/kg. Agh, cha nel skeddanyn jiargey ta gientit ayns Mannin as Nalbin daahit; ta traa yn jaaghey sheeynt magh 'sy vod tradishoonagh.
Aarlaghey
right|thumb|Skeddanyn jiargey da'n anjeeal ayns Sostyn
Lhissagh eeastyn "feayr-yaaghit" nagh row sailjit ve aarlit rere coagyraght roish my vel ad eeit dy sauçhey (rere broiagh, freeghey, greddey, ny rostey, myr sampleyr). Dy cadjin, share eeastyn ooillagh da jaaghey er-yn-oyr dy vel y çhiass skeaylt dy corrym liorish yn ooill, as cha nel feill yn eeast lhiannaghey myr t'eh lhiannaghey ayns eeastyn çhirmey.
Çhynskyl ny skeddanyn jiargey
S'foddey shennaghys lhiassee ny skeddanyn jiargey ayns Mannin. Ga nagh vel fys ain er bun yn obbraghey lhiassee, t'eh er ve fakinit er yn ellan voish ny 1870yn. Voish shen, ta skeddanyn jiargey Manninagh er ny ve jaaghit ayns troggalyn er feie'n ellan. She Moore's of Peel (bunnit ayns 1882) as Devereau and Son (bunnit ayns 1884) ayns Purt ny h-Inshey ny mwyljyn lhiassee smoo er yn ellan. Ta'n Moore's soit rish y Neb as hooar ad nyn skeddanyn voish ny baataghyn 'sy phurt as ren ad lhiassaghey ny eeastyn cha tappee as v'eh lowit. Ren ny mraane giarrey ny smoo na 18 eeastyn dagh minnid. Eisht, va ny eeastyn baiht ayns sollan as currit er lattyn roish my row ad croghit ayns çhymleeyn mooarey son dy ve jaaghit. Jiu, ta skeddanyn jiargey Manninagh creckit er feie ny Cruinney.
Va Mallaig coontit myr y phurt smoo tarrooagh 'syn Oarpey, as ta ard-ghoo er son e skeddanyn jiargey ta jaaghit dy tradishoonagh, chammah as skeddanyn jiargey Steornavaie as Loch Fìne. Ta ard-ghoo er y valley beg Craster ayns Northumberland chammah er son e skeddanyn jiargey Craster, ta lhiassit 'sy thie jaagh ynnydagh, creckit ayns shapp y valley beg, as creckit er feie ny Cruinney.
Mangrove
thumb|300px|right|Keyll mangrove 'syn [[yn Phurt Verçhagh|Phurt Verçhagh.]]